CELEX: 32018D0013
Language: bg
Date: 2017-12-18 00:00:00
Title: Решение (ЕС) 2018/13 на Съвета от 18 декември 2017 година относно позицията, която трябва да се заеме от страна на Европейския съюз в рамките на Съвета за стабилизиране и асоцииране ЕС—Сърбия относно участието на Сърбия като наблюдател в работата на Агенцията на Европейския съюз за основните права, както и относно съответния ред и условия за това участие в съответствие с рамката по Регламент (ЕО) № 168/2007

9.1.2018   
            
            
               BG
            
            
               Официален вестник на Европейския съюз
            
            
               L 4/5
            
         РЕШЕНИЕ (ЕС) 2018/13 НА СЪВЕТА
   от 18 декември 2017 година
   относно позицията, която трябва да се заеме от страна на Европейския съюз в рамките на Съвета за стабилизиране и асоцииране ЕС—Сърбия относно участието на Сърбия като наблюдател в работата на Агенцията на Европейския съюз за основните права, както и относно съответния ред и условия за това участие в съответствие с рамката по Регламент (ЕО) № 168/2007
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 352 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               На заседанието си в Люксембург през декември 1997 г. Европейският съвет определи участието в агенциите на Съюза като начин за ускоряване на изпълнението на предприсъединителната стратегия. В заключенията от този Европейски съвет се посочва, че „агенциите на Съюза, в които страните кандидатки могат да участват, ще бъдат определени конкретно за всяка отделна страна“.
            
         
               (2)
            
            
               В Регламент (ЕО) № 168/2007 на Съвета (1) се предвижда, че Агенцията на Европейския съюз за основните права (наричана по-долу „Агенцията“) е открита за участие на страни кандидатки в качеството им на наблюдатели.
            
         
               (3)
            
            
               Сърбия споделя целите на Агенцията и приема обхвата и описанието на задачите на Агенцията и нейните области на дейност, предвидени в Регламент (ЕО) № 168/2007.
            
         
               (4)
            
            
               Крайната цел на Сърбия е да стане член на Съюза и участието ѝ в Агенцията ще ѝ помогне да постигне тази цел,
            
         ПРИЕ НАСТОЯЩЕТО РЕШЕНИЕ:
   Член единствен
   Позицията, която трябва да се заеме от името на Европейския съюз в рамките на Съвета за стабилизиране и асоцииране ЕС—Сърбия относно участието на Сърбия като наблюдател в работата на Агенцията на Европейския съюз за основните права, както и относно съответния ред и условия за това участие в съответствие с рамката по Регламент (ЕО) № 168/2007, се основава на проекта на решение на Съвета за стабилизиране и асоцииране ЕС—Сърбия, приложен към настоящото решение.
   
      Съставено в Брюксел на 18 декември 2017 година.
      
         
            За Съвета
         
         
            Председател
         
         K. SIMSON
      
   
   
      (1)  Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права (ОВ L 53, 22.2.2007 г., стр. 1).
   
      ПРОЕКТ НА РЕШЕНИЕ
      РЕШЕНИЕ …/2016 СЪВЕТА ЗА СТАБИЛИЗИРАНЕ И АСОЦИИРАНЕ ЕС—СЪРБИЯ
      от …
      относно участието на Сърбия като наблюдател в работата на Агенцията на Европейския съюз за основните права и съответния ред и условия за това участие в съответствие с рамката по Регламент (ЕО) № 168/2007 на Съвета
      СЪВЕТЪТ ЗА СТАБИЛИЗИРАНЕ И АСОЦИИРАНЕ ЕС—СЪРБИЯ,
      като взе предвид Споразумението за стабилизиране и асоцииране между Европейските общности и техните държави членки, от една страна, и Република Сърбия, от друга страна (1),
      като взе предвид Регламент (ЕО) № 168/2007 на Съвета от 15 февруари 2007 г. за създаване на Агенция на Европейския съюз за основните права (2), и по-специално член 28 от него,
      като има предвид, че:
      
                  (1)
               
               
                  На заседанието си в Люксембург през декември 1997 г. Европейският съвет определи участието в агенциите на Съюза като начин за ускоряване на изпълнението на предприсъединителната стратегия. В заключенията на този Европейски съвет се посочва, че „агенциите на Съюза, в които страните кандидатки могат да участват, ще бъдат определени конкретно за всяка отделна страна“.
               
            
                  (2)
               
               
                  Сърбия споделя целите на Агенцията на Европейския съюз за основните права (наричана по-долу „Агенцията“) и приема обхвата и описанието на задачите на Агенцията, предвидени в Регламент (ЕО) № 168/2007.
               
            
                  (3)
               
               
                  Целесъобразно е Агенцията да работи по въпроси в областта на основните права в Сърбия, попадащи в приложното поле на член 3, параграф 1 от Регламент (ЕО) № 168/2007, доколкото това е необходимо за постепенното постигане на съответствие с правото на Съюза.
               
            
                  (4)
               
               
                  Поради това е необходимо да се даде възможност на Сърбия да участва като наблюдател в работата на Агенцията и да се предвидят редът и условията за това участие, включително разпоредби за участието в инициативи, предприети от Агенцията, за финансовата вноска и за служителите.
               
            
                  (5)
               
               
                  В съответствие с член 12, параграф 2, буква а) и член 82, параграф 3, буква а) от Условията за работа на другите служители на Европейския съюз, установени в Регламент (ЕИО, Евратом, ЕОВС) № 259/68 на Съвета (3), директорът на Агенцията може по изключение да разреши назначаването на работа на граждани на Сърбия, които не са лишени от граждански права,
               
            ПРИЕ НАСТОЯЩЕТО РЕШЕНИЕ:
      Член 1
      В качеството си на страна кандидатка Сърбия участва като наблюдател в работата на Агенцията на Европейския съюз за основните права, създадена с Регламент (ЕО) № 168/2007.
      Член 2
      1.   Агенцията може да работи по въпроси в областта на основните права в Сърбия, попадащи в приложното поле на член 3, параграф 1 от Регламент (ЕО) № 168/2007, доколкото това е необходимо за постепенното постигане на съответствие с правото на Съюза.
      2.   За тази цел Агенцията може да изпълнява в Сърбия задачите, установени в членове 4 и 5 от Регламент (ЕО) № 168/2007.
      Член 3
      Сърбия участва във финансирането на дейностите на Агенцията, посочени в член 4 от Регламент (ЕО) № 168/2007, в съответствие приложението към настоящото решение.
      Член 4
      1.   Сърбия назначава като наблюдател и заместник-наблюдател съответно лица, които отговарят на критериите, предвидени в член 12, параграф 1 от Регламент (ЕО) № 168/2007. Те могат да участват в работата на управителния съвет на равни начала с членовете и заместник-членовете, назначени от държавите членки, но без право на глас.
      2.   Сърбия определя един държавен служител за национален служител за връзка, както е посочено в член 8, параграф 1 от Регламент (ЕО) № 168/2007.
      3.   В срок от четири месеца след влизането в сила на настоящото решение Сърбия съобщава на Европейската комисия имената, квалификациите и данните за връзка на лицата, посочени в параграфи 1 и 2.
      Член 5
      Данните, предоставяни на Агенцията или разпространявани от нея, могат да бъдат публикувани и се предоставят на обществеността, при условие че поверителната информация се ползва със същата степен на защита в Сърбия, с каквато се ползва в рамките на Съюза.
      Член 6
      Агенцията се ползва в Сърбия с правоспособността, която се предоставя на правните субекти съгласно правото на Сърбия.
      Член 7
      За да могат Агенцията и нейният персонал да изпълняват задачите си, Сърбия им предоставя същите привилегии и имунитети като установените в членове 1—4, член 5, член 6, членове 10—13, член 15, член 17 и член 18 от Протокол 7 за привилегиите и имунитетите на Европейския съюз, приложен към Договора за Европейския съюз и Договора за функционирането на Европейския съюз.
      Член 8
      Всяка от страните предприема всички необходими общи или конкретни мерки за изпълнение на задълженията си по настоящото решение и уведомява Съвета за стабилизиране и асоцииране за тях.
      Член 9
      Настоящото решение влиза в сила на първия ден от втория месец след датата на приемането му.
      
         Съставено в … на
         
            
               За Съвета за стабилизиране и асоцииране ЕС—Сърбия
            
            
               Председател
            
         
      
      
         (1)  ОВ L 278, 18.10.2013 г., стр. 16.
      
         (2)  ОВ L 53, 22.2.2007 г., стр. 1.
      
         (3)  ОВ L 56, 4.3.1968 г., стр. 1.
   
   
      ПРИЛОЖЕНИЕ
      ФИНАНСОВА ВНОСКА НА СЪРБИЯ В АГЕНЦИЯТА НА ЕВРОПЕЙСКИЯ СЪЮЗ ЗА ОСНОВНИТЕ ПРАВА
      
               
                  1.
               
               
                  Финансовата вноска, която Сърбия трябва да заплати към общия бюджет на Европейския съюз, за да участва в работата на Агенцията на Европейския съюз за основните права (наричана по-долу „Агенцията“), определена в точка 2, представлява пълният размер на разходите за участието ѝ в Агенцията за първите три години. От четвъртата година размерът на финансовата вноска ще се определя в съответствие с точка 6.
               
            
               
                  2.
               
               
                  Финансовата вноска, която Сърбия трябва да заплати към общия бюджет на Съюза за първите три години, е, както следва:
                  
                              Година 1:
                           
                           
                              180 000  EUR
                           
                        
                              Година 2:
                           
                           
                              183 000  EUR
                           
                        
                              Година 3:
                           
                           
                              186 000  EUR
                           
                        
            
               
                  3.
               
               
                  Възможната финансова подкрепа по програми на Съюза за подпомагане ще се договаря отделно в съответствие със съответната програма на Съюза.
               
            
               
                  4.
               
               
                  Финансовата вноска на Сърбия ще се управлява в съответствие с Финансовия регламент (1), приложим към общия бюджет на Съюза.
               
            
               
                  5.
               
               
                  Пътните и дневните разноски на представителите и експертите на Сърбия, направени с цел участие в работата на Агенцията или в срещи, свързани с изпълнението на работната програма на Агенцията, се възстановяват от Агенцията на същите основания и в съответствие с процедурите, които са понастоящем в сила за държавите — членки на Съюза.
               
            
               
                  6.
               
               
                  След влизането в сила на настоящото решение и в началото на всяка следваща година Комисията ще изпраща на Сърбия покана за внасяне на средства в размер, съответстващ на финансовата ѝ вноска в Агенцията съгласно настоящото решение. За първата календарна година от участието си Сърбия ще плати вноска, изчислена пропорционално от датата на включването ѝ до края на годината. За следващите години финансовата вноска ще се определя в съответствие с таблицата по точка 2 от настоящото приложение. От четвъртата година финансовата вноска ще се адаптира в контекста на увеличаването или намаляването на субсидията на Агенцията с цел да се поддържа едно и също съотношение между участието на Сърбия и бюджета на Агенцията за ЕС-28. Финансовата вноска може да бъде преразгледана през следващите финансови години въз основа на най-новите статистически данни, публикувани от Статистическата служба на Европейския съюз (Евростат).
               
            
               
                  7.
               
               
                  Финансовата вноска се изразява в евро и плащанията се извършват по банкова сметка в евро на Комисията.
               
            
               
                  8.
               
               
                  Сърбия ще плаща своята вноска в съответствие с поканата за внасяне на средства за своята част в рамките на 30 дни след изпращането на поканата за внасяне на средства от Комисията.
               
            
               
                  9.
               
               
                  Всяко забавяне в плащането на вноската поражда основание за плащане от страна на Сърбия на лихва върху дължимата сума, считано от датата на падежа. Лихвеният процент съответства на процента, прилаган към датата на падежа от Европейската централна банка за нейните операции в евро, увеличен с 1,5 процентни пункта.
               
            
         (1)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).